Glossolalia

Da Gisula Tscharner

Il pled "glossa" è d'origin grec ed ha propi il senn da "lieunga" e "lingua". Ils dus pleds tunan er tuttina, mo ina pitschna varianta da moviment sto far mia lieunga, e "lieunga" daventa "lingua", la melodia nova mida in pau il senn. Empruvai Vus sez/za cun Vossa bucca!
Igl è propi il medem: Nua ch'igl ha ina lieunga en ina bucca, là datti era lingua. Far in pau vi e nà cun la lieunga, avrir e serrar las lefzas ed ils dents, ed a la fin dar in pau flad e tun...voilà! Dretga lingua! Ed anc gratuit in dialect individual per mintg'uman, fenomenal!
Ma uschia na savessan nus betg communitgar, nagin n'enclegess ses frar, nagin sia vischina. Il carstgaun adatta sia lieunga/lingua a ses ambient dapi l'entschatta, l'emprim surprend'el il linguatg da la mamma, suenter da la strada, ed alura da la scola, cun discurrer e cun scriver ses idiom.
Dal grec avain nus anc surpiglià ina autra furma: la "glossolalia". Quai vul dir: la lieunga va sezza vi e na, senza ch'il tscharvè la dirigia. Manegià è plitost in baterlim sontg, en trance, ma en mintga cas èsi ina lingua individuala e betg chapibla per tuts. La Bibla raquinta da la glossolalia (tud. Zungenreden) dals emprims cristifidaivels ch'èn vegnids surprais e commuventads dal sontg spiert sco d'in vent ferm. Quai era da Tschuncaismas. Bel vegni ad esser stà, ma strusch da chapir.
La glossolalia quotidiana chat jau mintgadi en questa gasetta sin pagina 2 legend las Novitads da la Svizra e da l'ester. Contracts cun l'Uniun europeana e festas ortodoxas a Belgrad; en vallader Vranitzkys. Clintons ed ina demo da Tirana: en sursilvan. Ils privels da la isolaziun da la Svizra: en puter... Ina bella glossolalia! Mintga redactur muventa sia atgna lieunga, controllescha sia novitad mundiala cun il timbre regiunal, la melodiescha cun il sound da ses idiom. Bella è ella forsa, la glossolalia sin pagina 2, ma sch'ella è er sontga?
Adattada n'è ella segir. Novitads da la naziun e dal mund nun èn il medem sco las communicaziuns da la regiun. Nagut encunter ils idioms. Las parts regiunalas da la Quotidiana legel jau cun grond gust, gea cun ina fom, ussa che nus avain mintgadi in menu dad idioms cumplet sin maisa qua sin quest Veulden pers... mirveglius da gustar tut ils rumantschs en ina gia! Ma las novitads da la Svezia en sutsilvan? Dal Cussegl federal en vallader? Na grazia. Novitads han insatge general ed uffizial, ellas èn da rapportar en ina lingua generala ed uffiziala, senza las emoziuns dal schurnalist, senza il sound da la vallada. N'han betg quasi tut ils radios locals da la Svizra tudestga salvà la lingua da scrittira per las novitads? E quai malgrà il grond trend da dialect?
Gea eba, i dess schizunt ina lingua neutrala senza sound, per remplazzar la glossolalia sin pagina 2.